Vermeende selfoon-bedrieërs in KZN aangekeerArgieffoto Vier persone is in Dundee in KwaZulu-Natal in hegtenis geneem op aanklag van selfoonbedrog en vervalsing. Kapt. Nqobile Gwala het gesê die persone is Vrydag in die middestad van Dundee in hegtenis geneem nadat hulle glo selfoonkontrakte by een van die groot diensverskaffers opgegradeer het met vervalste dokumente. “Verdere ondersoek het aan die lig gebring dat die persone glo ook in Glencoe, Dundee, Newcastle en Ladysmith bedrywig was. Die polisie het beslag gelê op talle vervalste dokumente, waaronder identiteitsdokumente met verskillende foto’s,” het Gwala bygevoeg. Die polisie stel ondersoek in om te bepaal of die verdagtes ook met ander sake verbind kan word. “Hulle staan tereg op aanklag van korrupsie en sal binnekort in die hof verskyn. Hulle is almal oorspronklik van Johannesburg en het met ŉ motor met Gauteng-nommerplate rondgery,” het hy gesê.